Kesäkuu on hengästyttävää kuvataiteen juhlaa Tampereella – nyt jos koskaan kannattaa lähteä kaupungille lähimatkailemaan

Lähelle on joskus vaikein nähdä. Tarkoitus on vihjaista, ettei ihminen useinkaan huomaa onneaan, ennen kuin joku ulkopuolinen sen hänelle osoittaa. Itse tarvitsin paikallishistoriasta innostuneen siskoni muistuttamaan, että saan työskennellä Tampereen hienoimmassa ja historiallisimmassa keskustassa, Finlaysonin alueella. Tosiaan. Täällä työskennellessä harvoin muistaa, miten upeasta ympäristöstä on kyse. Pitäisi tehdä kuten siskoni, joka lähimatkailee kotikaupungissaan joka kesä. Onneksi on innokkaita muistuttajia, kuten tällä viikolla avautuva, paikallinen ja kansainvälinen taidetapahtuma Finlayson Art Area. Tänä kesänä viidettä kertaa järjestettävän tapahtuman 12 kuvataiteilijasta peräti puolet on Pirkanmaalta: tamperelaiset Emmi Kallio , Mikko Kallio ja Hannu Riikonen , nokialainen Jarno Vesala sekä Kurussa asuvat Johanna Havimäki ja Juhana Nyrhinen . He tarjoilevat kesän ajan Finlaysonin alueella karnevalistisia, hymyilyttäviä ja vavahduttavia taidekokemuksia – ihan ilmaiseksi. Kesäkuu on hengästyttävää kuvataiteen juhlaa muuallakin Tampereella. Särkänniemen kupeessa, Sara Hildénin taidemuseossa avautui viime viikonloppuna säätiön kokoelmista koottu näyttely Out of Office. Joukossa on myös uusia hankintoja sekä teoksia, joita ei ole aiemmin esitelty yleisölle. Museon 40-vuotisjuhlavuoden kunniaksi näyttelyyn on perjantaina 7. kesäkuuta vapaa pääsy. Ensi lauantaina yleisölle avautuu Tampereen Taidemuseossa Vuoden nuoren taiteilijan Nastja Säde Rönkön näyttely museorakennuksen yläkerrassa, alakerrassa on esillä tamperelaissyntyisen Lars Holmströmin teoksia. Vapriikin uudessa näyttelyssä tehdään puolestaan kunniaa dynaamiselle teatterikaupungille ja teatteriemme historialle. Nyt jos koskaan kannattaa siis lähteä kaupungille ihan muina turisteina. Tampere on kaikkien muiden ihmeidemme ohessa myös taidekaupunki. Täällä asuu ja työskentelee kansainvälisestikin kovatasoinen taiteilijajoukko. Toukokuun lopulla Tampereelta lähti Tuula Lehtisen 47-neliöinen, käsin värjätty mosaiikkiteos piristämään ruotsalaisen sairaalan porraskäytävää. Toinen pitkän linjan taiteilijamme Merja Haapala iloitsi puolestaan hiljattain suunnittelemansa betonilampaan onnistunutta koevalua. Tulevaisuudessa Haapalan kymmenet Mää-lampaat turvaavat betoniporsaina yleisöä tamperelaistapahtumissa. Niin se on. Taide kohottaa arjesta, turvaa hyvinvointia ja antaa ajattelemisen aihetta. Se on tehty tekemään hyvää. Monilta osin se ei ole yhtään sen mystisempi juttu. Kirjoittaja on Aamulehden kulttuuritoimittaja.